b'\n_START_ARTICLE_\nHaridus K\xc3\xb5igile\n_START_PARAGRAPH_\nHaridus K\xc3\xb5igile ehk Education for All (edaspidi EFA) on \xc3\xbclemaailmne liikumine, mille eesm\xc3\xa4rgiks on tagada k\xc3\xb5igile lastele, noortele ja t\xc3\xa4iskasvanutele kvaliteetne algharidus. EFA liikumise eesm\xc3\xa4rke viivad ellu riigid ja organisatsioonid, millest k\xc3\xb5ige olulisemad on UNESCO, UNICEF ja Maailmapank. EFA liikumine on endale seadnud kuus eesm\xc3\xa4rki, mis tuleb 2015. aastaks t\xc3\xa4ita.\n_START_SECTION_\nAjalugu\n_START_PARAGRAPH_\nRahvusvaheliselt algatati EFA liikumine 1990. aastal, kui Tais, Jomtienis toimus Esimene EFA Maailma Konverents (1st World Conference on Education for All). Sellel konverentsil teadvustati, et haridus ei seondu ainult kooliga. T\xc3\xa4helepanu tuleb p\xc3\xb6\xc3\xb6rata ka v\xc3\xa4ikestele lastele, r\xc3\xb5hutada naiste kirjaoskust ja arvestada, et algelise kirjaoskuse omandamine on elukestva \xc3\xb5ppe osa. EFA Maailma Deklaratsiooni (World Declaration on Education for All) allkirjastasid 155 riigi delegaadid. Konverentsil osalejad lubasid aastak\xc3\xbcmne l\xc3\xb5puks alghariduse universaalseks muuta ja ulatuslikult kirjaoskamatust v\xc3\xa4hendada._NEWLINE_K\xc3\xbcmne aasta p\xc3\xa4rast aga ei olnud liikumine seatud eesm\xc3\xa4rkidele l\xc3\xa4hemale j\xc3\xb5udnud. Rahvusvaheline \xc3\xbcldsus kohtus uuesti 2000. aastal Maailma Haridusfoorumil (World Education Forum) Senegalis, Darkuris. Rahvusvaheline \xc3\xbcldsus kinnitas oma p\xc3\xbchendumist EFAle. 2000. aasta septembris v\xc3\xb5tsid 189 riiki ja nende partnerid omaks kaks EFA eesm\xc3\xa4rki, mis on \xc3\xbchtlasi ka aastatuhande arengueesm\xc3\xa4rgid (Millennium Development Goals ehk MDG).\n_START_SECTION_\nV\xc3\xb5imalikud lahendused\n_START_PARAGRAPH_\nNende probleemide lahendamiseks on vaja teha muudatusi. \xc3\x9cks v\xc3\xb5imalus on tugevamalt kontrollida EFAs osalevate riikide rahastamist. Nimelt antakse EFA raames riikidele alghariduse \xc3\xbclesehitamiseks nii tehnilist kui ka rahalist abi. Alghariduse \xc3\xbclesehitamiseks aga kasutatakse saadud raha ainult siis, kui t\xc3\xb6\xc3\xb6tajad seda n\xc3\xb5uavad. Valitsus investeerib alghariduse arendamisse ainult siis, kui see aitab tal v\xc3\xb5imul p\xc3\xbcsida. Seega peaksid EFA doonorid raha andma nendele riikidele, kus sellest ka t\xc3\xb5esti kasu on. Enne raha \xc3\xbclekandmist tuleks kindlaks teha, kas poliitikud on alghariduse arendamisest \xc3\xbcldse huvitatud v\xc3\xb5i soovitakse \xc3\xbcksnes lisaraha saada. Samas ei saa t\xc3\xa4helepanuta j\xc3\xa4tta neid lapsi, kes elavad sellistes riikides, kus poliitikud hariduse arendamisest huvitatud pole. Nende riikide m\xc3\xb5jutamiseks on vaja rahvusvahelisi meetmeid._NEWLINE_Lisaks rahastamisk\xc3\xbcsimusele tuleb tegeleda ka \xc3\xb5petajatega. EFA aruandest selgub, et kui tahetakse saavutada universaalne algharidus, on 2015. aastaks vaja palgata 1,9 miljonit \xc3\xb5petajat, kusjuures rohkem kui pooled neist peaksid \xc3\xb5petama Aafrikas. Nii suurt hulka asjatundlikke \xc3\xb5petajaid on aga raske leida. Eriti t\xc3\xa4htis on tundide l\xc3\xa4biviimine algklassides, sest just siis kinnistuvad p\xc3\xb5hilised teadmised. K\xc3\xb5rvale ei saa j\xc3\xa4tta ka vajalike \xc3\xb5ppematerjalide olemasolu ja klassi suurust \xe2\x80\x93 \xc3\xbcks \xc3\xb5pik ja \xc3\xb5petaja 120 \xc3\xb5pilasele ei ole piisav.'